৮ বছৰ পূৰ্বে দেশৰ জনতাৰ দৃষ্টিত মষ্ট ৱানটেড নাৰী হিচাপে পৰিচিত হৈ পৰিছিল ইন্দ্ৰানী৷ ৮বছৰ পূৰ্বে পিটাৰ মুখাৰ্জীৰ দক্ষিণ মুম্বাইৰ ঘৰৰ পৰা গ্ৰেপ্তাৰ হৈছিল ইন্দ্ৰানী মুখাৰ্জী৷ গুৱাহাটীৰ পৰী বৰাই তেতিয়াৰে পৰা দেশৰ পৰিচিত মষ্ট ৱানটেড মহিলা ইন্দ্ৰানী৷ পৃথিৱীৰ সকলোতকৈ প্ৰভাৱশালী নাৰীৰ তালিকাতো পৰীৰ পৰা ইন্দ্ৰানী হৈ উঠা এইগৰাকী মহিলা৷ কাৰাগাৰত থকা সময়তো তেওঁৰ চৰ্চা কমি যোৱা নাছিল৷ চৰ্চা হৈছিল ইন্দ্ৰানীৰ বিপক্ষেই৷ এইবাৰ ইন্দ্ৰানীয়ে নিজেই নিজৰ বিৰুদ্ধে কথা কৈ চৰ্চাত আহিছে৷ তেওঁ কোনো সংবাদমাধ্যমতেই সাক্ষাৎকাৰ দিবলৈ আগ্ৰহী নহয় বুলি কাৰাগাৰৰ পৰা ওলোৱাৰ পাছতো বহুদিন আঁতৰি আছিল৷ কিন্তু এইবাৰ নিজেই সংবাদমাধ্যমৰ আগত মন্তব্য প্ৰদান কৰিছে ইন্দ্ৰানীয়ে৷ শেহতীয়াতকৈ তেওঁ নিজৰ জীৱনী লিখিছে৷ সেই বিশেষ জীৱনীখন প্ৰকাশো হৈছে৷ আত্মজীৱনী লিখিছে ইন্দ্ৰানী মুখাৰ্জীয়ে মুম্বাইৰ নিজা বাসভৱনত বহি ইন্দ্ৰানীয়ে লিখি উলিয়াইছে, ‘ আনব্ৰকেনঃদ্যা আনটোল্ড ষ্টৰী ’ ৷ এই গ্ৰন্থখনতেই তেওঁ কন্যা শ্বীনা, পিটাৰ আৰু সংসাৰৰ সৰু সুৰা সকলোবোৰ কথাই উল্লেখ কৰিছে৷ উল্লেখ কৰা প্ৰয়োজন যে ইন্দ্ৰানী এগৰাকী উচ্চ শিক্ষিতাও৷ তেওঁৰ অসমীয়াৰ ওপৰিও, বাংলা, ইংৰাজী, হিন্দী, আৰু স্পেনিছ ভাষাৰো যথেষ্ট জ্ঞান আছে৷ কাৰাগাৰত থকাৰ সময়তেই তেওঁ এই আত্মজীৱনী লিখিবলৈ আৰম্ভ কৰিছিল৷ তেওঁৰ গ্ৰন্থখন সন্দৰ্ভত কয়, ‘ আগতে মই লেখামেলা কৰা নাছিলো৷ কিন্তু কাৰাগাৰত সময় পাৰ নহৈছিল৷ সেয়ে ডায়েৰী লিখিবলৈ আৰম্ভ কৰিলো৷ লেখাৰ অভ্যাস এটা থেৰাপীৰ দৰে৷ কাৰাগাৰত অন্য ব্যস্ততা নাথাকে৷ পুৰণি কথাবোৰ খুবেই মনলৈ আহি আছিল৷ সেই সমূহ লিখিবলৈ ল ’ লো৷ কিবা অলপ লিখাৰ পাছত নিজৰেই ভাল লাগে৷ লিখাৰ ইচ্ছা তেনেকৈয়ে বাঢ়ি থাকিল৷ কেৱল স্মৃতিত ভাঁহি থাকিয়েই মোৰ ভাল লাগিবলৈ ধৰিলে৷ জীৱনত অনেক ভুল কৰিছো সেই কথাবোৰো মনলৈ আহি থাকে৷ ভাল কামো নকৰা নহয়৷ কিন্তু মোৰ ভুলৰ পৰিমান জীৱনত বেছি৷ মানুহ মাত্ৰেই ভুল হয়েই৷ ’ ২০১৫ত ঘটনাটো পোহৰলৈ অহাৰ সময়ত তেওঁক মানুহ বুলি ক ’ বলৈকো সমাজৰ একাংশই বিচৰা নাছিল৷ আকৌ শূন্যৰ পৰা নিজৰ পৰিচয় গঢ়িবলৈ আৰম্ভ কৰিছে ইন্দ্ৰানীয়ে৷ তেওঁ বিশ্বাস কৰে, তেওঁৰ কন্যা শ্বীনা বৰা এতিয়াও জীয়াই আছে৷ এই কথাক তেওঁ দাবী দিও কয় যে তেওঁৰ চিন্তা অমূলক নহয়৷ প্ৰমাণো পাইছে তেওঁৰ পৰিচিত বহুলোকে৷ আদালততো এই বিষয়টোক লৈ একাংশই সাক্ষী দিছে৷ জীৱনত এইটোৱেই ডাঙৰ ভুল, কি ভুলৰ কথা ক ’ লে ইন্দ্ৰানীয়ে?